अपने साथ रहने वाली भारतीय महिला से बलात्कार करने की मंशा से उसकी ड्रिंक में नशीला पदार्थ मिलाने वाले 28 वर्षीय भारतीय को बुधवार को दो साल 10 माह की जेल और तीन कोड़े मारे जाने की सजा सुनाई गयी है।अदालती दस्तावेजों के अनुसार निजी बस चालक अन्नादुरई प्रभाकरण पिछले सात साल से सिंगापुर में काम करता है। वह उसके फ्लैट में रहने वाली 21 वर्षीय लड़की के साथ पिछले साल आठ दिसंबर को शारीरिक संबंध बनाना चाहता था। एक न्यूज चैनल ने अदालती दस्तावेजों के हवाले से कहा, ”उसने लड़की को नशीला पदार्थ देकर, जब वह सो रही हो तब उसके साथ शारीरिक संबंध बनाने की योजना बनाई थी।रिपोर्ट के अनुसार लड़की ने ड्रिंक पीते ही उसे कड़वा पाया और उसे थूक दिया। इसके बाद लड़की ने अपने एक रिश्तेदार के मित्र को बुला लिया। दस्तावेज के अनुसार अन्नादुरई ने ड्रिंक में गोलियां मिलाने की बात स्वीकार कर, माफी मांगी। इसके बाद उसने जिस बोतल में वह मिलावटी पेय पदार्थ था उसे जमीन पर फेंक दिया लेकिन फिर भी थोड़ा बोतल में बच गया था। इसके बाद महिला द्वारा बुलाए व्यक्ति ने पुलिस को बुला लिया। अन्नादुरई के वकील ने उसके दोषी पाए जाने के बाद भी उसे कम से कम सजा देने की अपील की थी। हालांकि उसे दो साल 10 माह की जेल और तीन कोड़े मारे जाने की सजा दी गई।